ශ්‍රී ලංකාවේ ප්‍රධානතම අන්තර් ක්‍රීඩා සමාජ ක්‍රිකට් තරගාවලියට මුල් පෙළේ ක්‍රීඩකයෝ 14ක් සහභාගි නොවෙති.මේ හේතුවෙන් දැන් පැවැත්වෙන අන්තර් ක්‍රීඩා සමාජ ක්‍රිකට් තරගාවලිය උණුසුම් තරගකාරීත්වයෙන් තොර එකක් බවට පත්ව ඇත.ඉන්දීය ප්‍රීමියර් ලීග් ක්‍රිකට් තරගාවලියට හා එංගලන්ත ප්‍රාන්ත ක්‍රිකට් තරගාවලියට ශ්‍රී ලංකාවේ මුල් පෙළේ ක්‍රීඩකයෝ බොහෝ දෙනෙක් සහභාගි වී සිටිති.මේ සියලු ක්‍රීඩකයන් මූල්‍ය කොන්ත්‍රාත් ගිවිසුම්වලට එළැඹ ඇති හෙයින් ශ්‍රී ලංකාවේ ප්‍රධානතම අන්තර් ක්‍රීඩා සමාජ ක්‍රිකට් තරගාවලියට සහභාගිවීම දුෂ්කර වී ඇත.එන්. සී. සී. පිලට ක්‍රීඩා කරන හිටපු නායක කුමාර සංගක්කාර අයි. පී. එල් තරගාවලියේ ඩෙකැන් චාර්ජස් පිලට, ලසිත් මාලිංග මුම්බායි ඉන්ඩියන්ස් පිලට හා ෆර්විස් මහරුෆ් එංගලන්තයේ ලැන්කර්ෂයර් ප්‍රාන්තයට එක්ව ඇත. එස්. එස්. සී පිලට ක්‍රීඩා කළ යුතු මහේල ජයවර්ධන අයි. පී. එල් තරගාවලියේ කෝච් පිලට හා දිල්හාර ප්‍රනාන්දු මුම්බායි ඉන්ඩියන්ස් පිලට එක්ව සිටිති.බ්ලුමිෆීල්ඩ් ක්‍රීඩා සමාජයේ ටී.එම්. ඩිල්ෂාන් රෝයල් චැලෙන්ජර්ස් බැංගලෝර් පිලට, සුරාජ් රන්දීව් චෙන්නායි සුපර් කිංග්ස් පිලට එක්ව ඇති අතර කෝල්ට්ස් ක්‍රීඩා සමාජයේ චමින්ද වාස් එංගලන්තයේ නොදම්ටන්ෂයර් ප්‍රාන්ත පිලට හා නුවන් කුලසේකර චෙන්නායි සුපර් කිංග්ස්, තිසර පෙරේරා කෝචී පිලට එක්ව සිටිති.මෙයට අමතරව ද්‍රවිඩ සංගම් පිලේ මුත්තයියා මුරලිදරන් කෝචී පිලටත් ලංකන් ක්‍රීඩා සමාජයේ නුවන් ප්‍රදීප් රෝයල් චැලෙන්ජර්ස් පිල වෙනුවෙන් ඉන්දිය ප්‍රීමියර් ලීග් තරගාවලියේ ක්‍රීඩා කරති.එංගලන්ත ප්‍රාන්ත ක්‍රිකට් තරගාවලියේ දී, රාගම ක්‍රීඩා සමාජයේ මාලිංග බණ්ඩාර කෙන්ට් පිලට හා යුද හමුදා ක්‍රිකට් පිලේ අජන්ත මෙන්ඩිස් සමර්සෙට් පිලටත් මේ දිනවල එක්ව සිටිති.මුල් පෙළේ ක්‍රීඩකයන් නොමැති මෙවර ප්‍රීමියර් ලීග් ක්‍රිකට් තරගාවලියේ දී එංගලන්ත සංචාරයට නම්කර ඇති දිනේෂ් චන්දිමාල් තරග 8කදි ලකුණු 890ක් ලබා සිටී.ශතක 4ක් හා අර්ධ ශතක 4ක් වාර්තා කළ ඔහුගේ ලකුණු සාමාන්‍ය 80.92කි.